侍南軒先生卷雲亭望嶽麓積雪分韻得初作二字
作者：許及之
朝代：宋

paragraphs: 新元既涉九，臘尾春未初。
司寒勵餘職，飛雪來庭除。
因風稀復密，潜陰慘還舒。
瑞色入隴麥，祥膏潤園蔬。
未足映書讀，已寬带經鉏。
和氣融比屋，所積惟林廬。
悵焉起遐觀，未知問所如。
南軒笑領客，操已敢作疎。
豈無門下生，不肯升籃輿。
衝泥按徐轡，秀句生蹇馿。
卷雲畢清集，湖山眇開予。
蜿蜒翠麓中，萬瓦參瓊琚。
急掃供茗事，隔江竟煩渠。
終日樂未央，不爲食有魚。
十韻分九人，其一固閏餘。
併以屬汰礫，敢下馮婦車。
屯雲方雜沓，二白難躊躇。
須公專吟筆，載賡仍屢書。